
Πέμπτη, 08 Οκτωβρίου2026

ΔΕΛΤΙΟ ΤΥΠΟΥ

Αποβίβαση ασθενούς μέλους πληρώματος Φ/Γ στη Στυλίδα - Θάνατος λουόμενης στη Ζέα - Θάνατος επιβάτη Κ/Ζ πλοίου στη Θήρα - Εντοπισμός και διάσωση 38 αλλοδαπών στους Καλούς Λιμένες

Τις απογευματινές ώρες χθες, ενημερώθηκε η Λιμενική Αρχή της Στυλίδας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., ότι έχρηζε άμεσης νοσοκομειακής περίθαλψης ένας 52χρονος αλλοδαπός (υπήκοος Τουρκίας) μέλος πληρώματος (ειδικότητας μάγειρα) ενός φορτηγού (Φ/Γ) πλοίου σημαίας Barbados, το οποίο βρισκόταν αγκυροβολημένο στη θαλάσσια περιοχή έξωθεν του λιμένα Στυλίδας. Αμέσως για την περιοχή αναχώρησε ένα Περιπολικό σκάφος Λ.Σ.-ΕΛ.ΑΚΤ. (Π.Λ.Σ.), συνοδεία γιατρού, όπου παρέλαβε τον ασθενή και τον μετέφερε με ασφάλεια στο λιμάνι της Στυλίδας. Από εκεί διακομίστηκε με ασθενοφόρο όχημα του ΕΚΑΒ αρχικά στο Κέντρο Υγείας Στυλίδας και στη συνέχεια, στο Τμήμα Επειγόντων Περιστατικών του Γενικού Νοσοκομείου Λαμίας για παροχή περαιτέρω ιατρικής περίθαλψης.

*****

Τις μεσημβρινές ώρες χθες, ενημερώθηκε η Λιμενική Αρχή της Ζέας για την ανάσυρση μιας γυναίκας, χωρίς τις αισθήσεις της, από τη θαλάσσια περιοχή «ΒΟΤΣΑΛΑΚΙΑ» Πειραιά. Στο σημείο μετέβησαν στελέχη του Λ.Σ.-ΕΛ.ΑΚΤ., όπου είχε ανασυρθεί από λουόμενο μία γυναίκα, η οποία παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Πειραιά «ΤΖΑΝΕΙΟ», όπου διαπιστώθηκε ο θάνατός της. Πρόκειται για γυναίκα αγνώστων λοιπών στοιχείων, ηλικίας περίπου 65-75 ετών, αναστήματος 1,60 μ. η οποία έφερε μαγιό. Από το Ε’ Λιμενικό Τμήμα Ζέας του Κεντρικού Λιμεναρχείου που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Πειραιά.

*****

 	Τις μεσημβρινές ώρες χθες, ενημερώθηκε η Λιμενική Αρχή της Θήρας από τον πράκτορα ενός κρουαζιερόπλοιου (Κ/Ζ) σημαίας Βερμούδων, το οποίο βρισκόταν αγκυροβολημένο στο λιμάνι της Θήρας, ότι απεβίωσε εντός του πλοίου ένας 75χρονος ημεδαπός επιβάτης. Ο 75χρονος παρελήφθη από την επιβατηγό (Ε/Γ)-λάντζα «ΥΠΑΠΑΝΤΗ» Ν. Θήρας 48 και μεταφέρθηκε στο λιμάνι Αθηνιού, συνοδεία ιατρού, ενώ στη συνέχεια διακομίστηκε από ασθενοφόρο όχημα του ΕΚΑΒ στο Γενικό Νοσοκομείο Θήρας, όπου διαπιστώθηκε ο θάνατος του. Από το Λιμεναρχείο Θήρας που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Πειραιά.

*****

Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 18 ν.μ. νοτιοανατολικά των Καλών Λιμένων. Άμεσα την περιοχή κατέπλευσε Περιπολικό πλοίο Λ.Σ.-ΕΛ.ΑΚΤ. (ΠΠΛΣ) το οποίο εντόπισε 38 αλλοδαπούς (άνδρες), τους περισυνέλεξε και στη συνέχεια τους μετέφερε, με τη συνδρομή της Ε/Γ-λάντζας «ΕΛΕΝΗ» Ν.Π.2097, στο λιμάνι των Καλών Λιμένων. Ακολούθως, οδηγήθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (Κ.Ε.Α.) του Κεντρικού Λιμεναρχείου Ηρακλείου και στελεχών του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.

